b'\n_START_ARTICLE_\nPietro Lorenzetti\n_START_SECTION_\nVida\n_START_PARAGRAPH_\nVa n\xc3\xa0ixer i va morir a Siena. El m\xc3\xa9s probable \xc3\xa9s que es formara amb Duccio di Buoninsegna, i despr\xc3\xa9s al gran taller de la bas\xc3\xadlica de Sant Francesc d\'Ass\xc3\xads, amb Giotto i Simone Martini. Aix\xc3\xb2 va fer que desenvolupara un llenguatge figuratiu aut\xc3\xb2nom que sintetitzava l\'art sien\xc3\xa8s amb el llenguatge de Giotto. Les seues principals influ\xc3\xa8ncies van ser Giovanni Pisano i Giotto._NEWLINE_Moltes de les seues obres religioses es troben en esgl\xc3\xa9sies de Siena, Arezzo, i Ass\xc3\xads. _NEWLINE_Va pintar a Ass\xc3\xads i despr\xc3\xa9s es va traslladar a Siena, on l\'any 1329 va pintar la gran Pala del Carmine. D\'aquesta obra \xc3\xa9s interessant destacar la Font del profeta Elies, que forma part de la predel\xc2\xb7la, i en la qual s\'hi veu un carmelita que agafa aigua amb una gerra. La sensibilitat del pintor per la qualitat mat\xc3\xa8rica dels elements naturals i pels corresponents efectes \xc3\xb2ptics s\'evidencia en l\'encrespament de l\'aigua, pels esguits, i pels reflexos a les copes de vidre col\xc2\xb7locades a la vora de la font._NEWLINE_Sempre a Siena, junt amb el seu germ\xc3\xa0 Ambrogio, va executar l\'any 1335 els frescos avui perduts de la fa\xc3\xa7ana de l\'Ospedale di Santa Maria alla Scala._NEWLINE_Entre 1335 i 1342 va treballar a la catedral de Siena, on va pintar la Nativitat de la Mare de D\xc3\xa9u. Aquesta \xc3\xa9s l\'\xc3\xbaltima obra documentada de Pietro Lorenzetti, del qual no es tenen not\xc3\xadcies posteriors a l\'any 1347: \xc3\xa9s probable que morira durant la pesta del 1348._NEWLINE_Giorgio Vasari inclou una biografia de Lorenzetti en els seus Vides.\n_START_SECTION_\nObres\n_START_PARAGRAPH_\nEl retaule della Pieve d\'Arezzo, de 1320, \xc3\xa9s la seua primera obra datada. _NEWLINE_Entre 1326 i 1329 va executar la que \xc3\xa9s considerada la seua obra mestra: les decoracions al fresc de l\'esgl\xc3\xa9sia inferior de la bas\xc3\xadlica de Sant Francesc d\'Ass\xc3\xads. \xc3\x89s l\'autor d\'una emotiva s\xc3\xa8rie de grans panells representant la Crucifixi\xc3\xb3, el Davallament de la Creu, i l\'Enterrament. Les figures en aquestes escenes mostren interaccions emocionals geom\xc3\xa8triques, a difer\xc3\xa8ncia de moltes representacions escenogr\xc3\xa0fiques anteriors que semblen aglomeracions ic\xc3\xb2niques independents, com si figures independents hagueren estat enganxades sobre una superf\xc3\xadcie, sense cap relaci\xc3\xb3 entre elles. A la bas\xc3\xadlica inferior s\'hi pot apreciar la influ\xc3\xa8ncia narrativa dels frescos de Giotto a les capelles Bardi i Peruzzi a la Santa Croce, a Flor\xc3\xa8ncia, i a la Capella dels Scrovegni a P\xc3\xa0dua._NEWLINE_Aquesta obra palesa l\'impacte del llenguatge de Giotto sobre Lorenzetti, com s\'aprecia en el seu dramatisme i saviesa compositiva. Tamb\xc3\xa9 \xc3\xa9s notable la precisi\xc3\xb3 amb qu\xc3\xa8 va cercar representar els fen\xc3\xb2mens naturals. De fet, i sempre en el cicle de la bas\xc3\xadlica d\'Ass\xc3\xads, hom veu que a l\'\xc3\x9altim Sopar un quart de la superf\xc3\xadcie del fresc est\xc3\xa0 ocupat per una vista a la cuina adjacent, on el menjar s\'est\xc3\xa0 fent sobre un foc i dos servidors renten la vaixella; al fons hom reconeix detalls del mobiliari (una pala de carb\xc3\xb3 i lleixes amb escurada) i al primer pla hi ha un gat que es calfa junt amb el foc i un gos._NEWLINE_Una de les seues \xc3\xbaltimes obres \xc3\xa9s la Nativitat de la Mare de D\xc3\xa9u (1342), avui al Museu dell\'Opera del Duomo (Siena).\n_START_SECTION_\nValoraci\xc3\xb3\n_START_PARAGRAPH_\nTant ell i com el seu germ\xc3\xa0, Ambrogio Lorenzetti, van ajudar a introduir el naturalisme en l\'art sien\xc3\xa8s. Amb llurs experiments amb les composicions tridimensionals i espacials van anticipar l\'art del Renaixement. _NEWLINE_Els germans Lorenzetti i el seu competidor contemporani de Flor\xc3\xa8ncia, Giotto, aix\xc3\xad com els seus seguidors (Bernardo Daddi, Maso di Banco, etc.) van encetar la revoluci\xc3\xb3 pict\xc3\xb2rica italiana que va emprar figures del daurat \xc3\xa8ter de la iconografia bizantina i les va introduir en un m\xc3\xb3n pict\xc3\xb2ric de ciutats, terra i aire. La iconografia sienesa va ser en general m\xc3\xa9s m\xc3\xadstica i fant\xc3\xa0stica que amb els m\xc3\xa9s naturalistes florentins, i de vegades, sembla introduir-se en el que sembla un paisatge surrealista modern._NEWLINE_Pel que fa a les seues representacions de Madonnes, amb el seu germ\xc3\xa0 Ambrogio, va difondre el model icon\xc3\xb2gr\xc3\xa0fic del "col\xc2\xb7loqui maternal", en el qual la Mare de D\xc3\xa9u i l\'Infant es miren amb tristesa.'